**Zásady prijímania detí do materskej školy v zriaďovateľskej pôsobnosti obce TAJOV**

Na predprimárne vzdelávanie do materskej školy sa prijímajú deti podľa § 59 a 59a školského zákona.

Pri prijímaní detí do materskej školy sú dodržiavané zásady :

* rovnoprávnosti prístupu k výchove a vzdelávaniu (§ 3 písm. c) školského zákona a
* zákazu akýchkoľvek foriem diskriminácie a obzvlášť segregácie (§ 3 písm. d) šk. zák.)

**POVINNÉ PREDPRIMÁRNE VZDELÁVANIE :**

(§ 28a ods. 1, § 28b ods.2, 3, 5, 6 školského zákona )

*Povinné predprimárne vzdelávanie musí plniť* ***každé dieťa,*** *ktoré do 31. augusta príslušného kalendárneho roka (vrátane) :*

* dovŕši päť rokov veku,
* dovŕši päť rokov veku a povinné predprimárne vzdelávanie plní formou individuálneho vzdelávania,
* dovŕši šesť rokov veku, ale nedosiahlo školskú spôsobilosť,
* dovŕši päť rokov veku, ale zo zdravotných dôvodov je oslobodené od povinnosti dochádzať do materskej školy

***deti, pre ktoré je predprimárne vzdelávanie povinné, budú***

***prijaté prednostne.***

Dieťa sa do materskej školy prijíma na základe **písomnej žiadosti zákonného zástupcu,** ktorú zákonný zástupca dieťaťa predloží riaditeľke spolu s **potvrdením o zdravotnom stave** dieťaťa od všeobecného lekára pre deti a dorast, ktorého súčasťou je aj údaj o povinnom očkovaní.

**písomnú žiadosť musia podpísať obidvaja zákonní zástupcovia.**

Podľa § 144a školského zákona v znení účinnom od 1. januára 2022 sa rozhodnutia o prijatí, alebo neprijatí dieťaťa na predprimárne vzdelávanie do materskej školy **doručujú obom zákonným zástupcom** dieťaťa. Ak sa zákonní zástupcovia dohodnú, rozhodnutie možno doručiť len jednému z nich. Túto vzájomnú dohodu deklarujú písomným vyhlásením podľa § 144a ods. 4 školského zákona, ktoré doručia riaditeľovi MŠ (príloha č.1, 2 ).

Ak ide o dieťa so špeciálnymi výchovno-vzdelávacími potrebami, zákonný zástupca k žiadosti predloží:

* **potvrdenie** o zdravotnej spôsobilosti dieťaťa od všeobecného lekára pre deti a dorast,
* **vyjadrenie** príslušného zariadenia výchovného poradenstva a prevencie a
* **odporúčanie** všeobecného lekára pre deti a dorast

Ak dieťa po ***dovŕšení šiesteho veku nedosiahne* *školskú spôsobilosť*, *riaditeľka*** materskej školy ***rozhodne o pokračovaní plnenia povinného predprimárneho vzdelávania*** (§ 5 ods. 14 písm.f) zákona 596/2003), na základe predloženia :

* písomného súhlasu príslušného zariadenia výchovného poradenstva a prevencie,
* písomného súhlasu všeobecného lekára pre deti a dorast,
* informovaného súhlasu zákonného zástupcu

Do materskej školy sa prijímajú deti priebežne, alebo pre nasledujúci školský rok. **Miesto a termín** podávania žiadosti pre nasledujúci školský rok 2024/2025 **zverejní riaditeľka** po dohode so zriaďovateľom na budove materskej školy a inom verejne dostupnom mieste

**od 1. mája do 31. mája 2024.**

**Podmienky prijímania**

Prijímanie detí na predprimárne vzdelávanie do materskej školy je limitované kapacitnými možnosťami materskej školy.

**Na predprimárne vzdelávanie sa prijímajú prednostne**

* deti, pre ktoré je plnenie predprimárneho vzdelávania povinné
* deti, ktoré majú právo na prijatie na predprimárne vzdelávanie, t.j. deti, ktoré dovŕšia 4 roky do 31. augusta príslušného kalendárneho roka

*Ostatné podmienky pre prijatie :*

* ak ide o súrodenca dieťaťa, na ktoré sa vzťahuje povinné predprimárne vzdelávanie
* ak ide o súrodenca dieťaťa, ktoré už navštevuje materskú školu
* 3- ročné deti

**Riaditeľka materskej školy rozhoduje o :**

1. prijatí dieťaťa do materskej školy,
2. prijatí dieťaťa na adaptačný, alebo diagnostický pobyt,
3. prerušenídochádzky dieťaťa do materskej školy,
4. oslobodení dieťaťa od povinnosti dochádzať do materskej školy zo zdravotných dôvodov, ak ide o predprimárne vzdelávanie,
5. povolení individuálneho vzdelávania , ak ide o povinné predprimárne vzdelávanie,
6. pokračovaní plnenia povinného predprimárneho vzdelávania,
7. predčasnom skončení predprimárneho vzdelávania, ak nejde o povinné predprimárne vzdelávanie

**Riaditeľka materskej školy zriadenej obcou postupuje podľa Správneho poriadku.**

.

**Úhrada**

Vzdelávanie v materských školách sa uskutočňuje **za čiastočnú úhradu výdavkov materskej školy v zmysle platnej legislatívy.**

Výšku mesačného príspevku zákonného zástupcu na čiastočnú úhradu výdavkov za pobyt dieťaťa v materskej škole zriadenej obcou určí zriaďovateľ všeobecne záväzným nariadením.

V zmysle Všeobecne záväzného nariadenia obce Tajov o určení výšky príspevku od zákonných zástupcov detí na čiastočnú úhradu výdavkov v školách a školských zariadeniach za pobyt dieťaťa v materskej škole zriadenej obcou Tajov, zákonný zástupca dieťaťa uhrádza výšku mesačného príspevku v sume

**20,00 € mesačne, k 10 dňu v mesiaci.**

**Príspevok v materskej škole sa neuhrádza za dieťa,**

* ktoré má jeden rok pred plnením povinnej školskej dochádzky,
* ak zákonný zástupca dieťaťa predloží riaditeľke materskej školy doklad o tom, že je poberateľom dávky v hmotnej núdzi a príspevkov k dávke v hmotnej núdzi,
* ktoré je umiestnené v zariadení na základe rozhodnutia súdu

**Príspevok v materskej škole na základe rozhodnutia zriaďovateľa sa neuhrádza za dieťa,**

* ktoré má prerušenú dochádzku do materskej školy na viac ako 30 po sebe nasledujúcich kalendárnych dní z dôvodu choroby alebo rodinných dôvodov **preukázateľným spôsobom,**
* ktoré nedochádzalo do materskej školy v čase školských prázdnin alebo bola prerušená prevádzka materskej školy zapríčinená zriaďovateľom alebo inými závažnými dôvodmi; v týchto prípadoch uhrádza zákonný zástupca pomernú časť určeného príspevku

**Čo by mal budúci škôlkar ovládať:**

* **mal by mať osvojené základné hygienické návyky, používať vreckovku a vedieť samostatne jesť a piť**
* mal by sa vedieť samostatne vyzliecť
* mal by vedieť chodiť po schodoch

**Najvyšší počet detí v triede materskej školy je** (od 1.1.2021)

* 20 v triede pre deti vo veku 3 – 4 roky
* 21 v triede pre deti vo veku 4 – 5 rokov
* 22 v triede pre deti vo veku 5 – 6 rokov
* **21 v triede pre deti vo veku 2 – 6 rokov**

Pri určovaní počtu detí v triede sa môže zohľadniť počet detí v triede mladších ako 3 roky.

Riaditeľka materskej školy môže o prijatí vyššieho počtu detí rozhodnúť iba v prípadoch ustanovených v §28 ods.10 školského zákona o tri deti z dôvodu :

1. zmeny trvalého pobytu dieťaťa,
2. zaradenia dieťaťa len na adaptačný pobyt alebo len na diagnostický pobyt v materskej škole,
3. pokračovania plnenia povinného predprimárneho vzdelávania v materskej škole
4. zvýšeného záujmu zákonných zástupcov detí o výchovu a vzdelávanie v materskej škole (ale nesmie prekročiť stanovený limit RUVZ BB)

**Organizácia materskej školy**

Materská škola sa člení na triedy. Do triedy sa zaraďujú deti rovnakého veku alebo deti rozdielneho veku s najvyšším počtom podľa školského zákona (pozri vyššie). O počte prijatých a neprijatých detí riaditeľka materskej školy písomne informuje zriaďovateľa.

Organizácia výchovy a vzdelávania v materskej škole môže byť :

* **poldenná** (predprimárne vzdelávanie poskytuje spravidla 4 hodiny denne v dopoludňajšom alebo popoludňajšom čase)
* **celodenná** (predprimárne vzdelávanie poskytuje v zmysle schválenej prevádzkovej doby materskej školy)

V prípade materskej školy s celodennou výchovou a vzdelávaním čas prevádzky určuje riaditeľka po prerokovaní so zákonnými zástupcami a po súhlase so zriaďovateľom. Prevádzku možno aj obmedziť alebo prerušiť. **Cez letné prázdniny sa prevádzka materskej školy preruší najmenej na tri týždne** z dôvodov potreby dôkladného čistenia priestorov materskej školy, dezinfekcie prostredia a hračiek, ako aj čerpania dovolenky niektorých zamestnancov. Prerušenie alebo obmedzenie prevádzky materskej školy cez letné prázdniny **oznámi riaditeľka spravidla dva mesiace vopred.** Prevádzka materskej školy môže byť dočasne prerušená aj zo závažných dôvodov, ktoré ohrozujú zdravie zverených detí alebo môžu spôsobiť závažné škody na majetku.

.

**Pobyt dieťaťa v materskej škole**

Podľa §24 ods. 6 zákona č. 355/2007 Z.z. v materskej škole ***môže byť umiestnené len dieťa,*** ktoré :

1. **je zdravotne spôsobilé** na pobyt v kolektíve
2. **neprejavuje príznaky** prenosného ochorenia
3. **nemá nariadené karanténne opatrenie**

Pedagogický zamestnanec **odmietne prevziať dieťa do materskej školy, ak :**

* má oči výrazne lesklé alebo červené, s hnisavým výtokom („karpinami“),
* mu z uší vyteká tekutina a je zaschnutá na ušnici,
* mu z nosa vyteká hustá skalená tekutina, okolie nosa má červené, podráždené,
* má na tvári alebo na končatinách zapálené, hnisajúce miesta a miesta aj s chrastami,
* má intenzívny dusivý kašeľ alebo výrazný vlhký produktívny kašeľ.

Ak dieťa v materskej škole **počas dňa ochorie**, pedagogický zamestnanec zabezpečí jeho **izoláciu od ostatných detí**, dozor nad ním poverenou osobou z radov zamestnancov školy a **informuje zákonného zástupcu dieťaťa.**

**Na prevzatie svojho dieťaťa z materskej školy môže zákonný zástupca písomne splnomocniť svoje dieťa staršie ako 10 rokov** alebo **inú pedagogickým zamestnancom známu osobu.**

**Bezpečnosť detí**

Za bezpečnosť a ochranu zdravia dieťaťa **zodpovedajú pedagogickí zamestnanci materskej školy od prevzatia dieťaťa až po jeho odovzdanie** zákonnému zástupcovi, alebo ním splnomocnenej osobe.

Za bezpečnosť detí počas krúžkovej činnosti zodpovedá pedagogický zamestnanec. Ak krúžkovú činnosť vykonáva so súhlasom zákonných zástupcov lektor, za bezpečnosť detí zodpovedá lektor.